Chris Froome 8 uur op operasietafel | Netwerk24
Chris Froome 8 uur op operasietafel
13 Junie 2019 18:05
Jim Ratcliffe, die eienaar van die Ineos-span, en Chris Froome. Foto: Getty Images
Die Britse fietsryer Chris Froome het ’n operasie van agt uur ondergaan om gebreekte bene te heg en sal twee tot drie dae in die waakeenheid wees ná ’n groot valslag Woensdag in Roanne, Frankryk.
Hy het Woensdag voor die vierde skof van die Criterium du Dauphine teen ’n hoë spoed teen ’n muur gebots.
Froome sal nie in Julie aan die Tour de France kan deelneem nie.
Die viermalige Tour-kampioen het veelvuldige beenbreuke opgedoen, waaronder in die bobeen, elmboog en ribbes.
Hy het die roete verken voor Woensdag se individuele tydtoets oor 26,1 km.
“Hy is in ’n hospitaal in St. Etienne. Sy operasie het agt uur geduur, het Dave Brailsford, bestuurder van die Ineos-span, aan die Franse koerant Le Dauphine Libere gesê.
Die hospitaalpersoneel was ongelooflik. Die beserings was so ernstig dat hy so gou moontlik geopereer moes word.
“Ons sal kyk of ons hom ná so twee of drie dae huis toe kan stuur.
“Die hospitaalpersoneel was ongelooflik. Die beserings was so ernstig dat hy so gou moontlik geopereer moes word.”
Brailsford sê Froome is “steeds bewusteloos”.
Die Walliser Geraint Thomas, die verdedigende kampioen, en die Colombiaan Egan Bernal sal in Froome se afwesigheid Ineos se aanslag in die Tour lei.
Dié span het as Team Sky ses van die laaste sewe Tours gewen.
Die Tour begin op 6 Julie in Brussel, België. – Reuters
Meer oor: Chris Froome | Fietsry | Tour De France | Operasie | Val